CELEX: 52020PC0754
Language: fi
Date: 2020-11-16
Title: Ehdotus NEUVOSTON TÄYTÄNTÖÖNPANOPÄÄTÖS tilapäisen tuen myöntämisestä Irlannille asetuksen (EU) 2020/672 nojalla työttömyysriskien lieventämiseksi hätätilassa covid-19:n leviämisen seurauksena

EUROOPAN KOMISSIO
            Bryssel 16.11.2020
            COM(2020) 754 final
            2020/0333(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            tilapäisen tuen myöntämisestä Irlannille asetuksen (EU) 2020/672 nojalla työttömyysriskien lieventämiseksi hätätilassa covid-19:n leviämisen seurauksena
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Neuvoston asetuksella (EU) 2020/672 (SURE-asetus) vahvistetaan oikeudellinen kehys unionin taloudellisen avun myöntämisestä jäsenvaltioille, joiden taloudessa on tai joiden taloutta vakavasti uhkaa covid-19:n leviämisen aiheuttama vakava häiriö. SURE-välineen tuella rahoitetaan ensisijaisesti työajan lyhentämisjärjestelyjä tai vastaavia, työntekijöiden ja itsenäisten ammatinharjoittajien suojelemiseen ja sitä kautta työttömyyden ja tulonmenetysten vähentämiseen tähtääviä toimenpiteitä sekä toissijaisesti joitakin terveyteen liittyviä toimenpiteitä erityisesti työpaikalla.
            
            
               Irlanti pyysi 27. lokakuuta 2020 SURE-asetuksen mukaista unionin taloudellista apua. Komissio on SURE-asetuksen 6 artiklan 2 kohtaa noudattaen kuullut Irlannin viranomaisia varmistaakseen, että toteutuneet ja suunnitellut menot, jotka liittyvät suoraan covid-19-pandemian johdosta toteutettuun väliaikaiseen palkkatukijärjestelmään, ovat kasvaneet äkillisesti ja voimakkaasti. Järjestelmän puitteissa työnantajalle korvataan osa palkkamenoista tilanteessa, jossa työnantajan liiketoiminta on kärsinyt covid-19-kriisin vuoksi käyttöön otettujen rajoitusten vuoksi. Järjestelmä on tarkoitettu työnantajille, jotka pitävät henkilöstönsä palkkalistoillaan. Sen tarkoituksena on tukea yritysten elinkelpoisuutta ja säilyttää työnantajan ja työntekijän välinen suhde. Järjestelmä oli voimassa 26. maaliskuuta 2020 – 31. elokuuta 2020. Alun perin järjestelmästä myönnettiin työnantajille korvausta enintään 410 euroa viikossa tukikelpoista työntekijää kohti 3. toukokuuta 2020 asti. 4. toukokuuta 2020 alkaen työnantajalle korvattiin 70–85 prosenttia kunkin työntekijän aiemmasta nettoviikkopalkasta, mutta palkkatasosta riippuen kuitenkin enintään 350 tai 410 euroa viikossa. 
            
            
               Irlanti on toimittanut komissiolle asiaankuuluvat tiedot. 
            
            
               Toimitetun näytön perusteella komissio ehdottaa neuvostolle, että se hyväksyisi täytäntöönpanopäätöksen SURE-asetuksessa tarkoitetun taloudellisen avun myöntämisestä Irlannille edellä mainittujen toimenpiteiden tukemiseksi.
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Ehdotus on kaikilta osin neuvoston asetuksen (EU) 2020/672 mukainen ja tehty sen nojalla.
               
               
                  Ehdotuksen lisäksi unionilla on toinen säädös, jonka nojalla jäsenvaltioille annetaan tukea hätätilanteissa: Euroopan unionin solidaarisuusrahaston perustamisesta 11 päivänä marraskuuta 2002 annettu neuvoston asetus (EY) N:o 2012/2002. Euroopan parlamentin ja neuvoston asetus (EU) 2020/461, jolla edellä mainittua säädöstä muutetaan sen soveltamisalan laajentamiseksi kattamaan vakavat kansanterveysuhat sekä rahoituskelpoisten toimien määrittämiseksi, annettiin 30. maaliskuuta. 
               
            
            
               •Yhdenmukaisuus unionin muiden politiikkojen kanssa
            
            
               
                  Ehdotus on osa toimenpiteitä, joita on otettu käyttöön meneillään olevan covid-19-pandemian johdosta. Yksi niistä on koronaviruksen vaikutusten lieventämistä koskeva investointialoite. Sillä täydennetään muita työllisyyttä tukevia välineitä, kuten Euroopan sosiaalirahastoa, Euroopan strategisten investointien rahastoa (ESIR) ja InvestEU-ohjelmaa. Ehdotuksessa käytetään lainanantoa ja -ottoa jäsenvaltioiden tukemiseen covid-19:n leviämisen johdosta. Se on lisätoimenpide, jolla rahoitetaan työajan lyhentämisjärjestelyjä ja vastaavia toimenpiteitä työpaikkojen suojelemiseksi ja siten työntekijöiden ja itsenäisten ammatinharjoittajien suojaamiseksi työttömyysriskiltä. 
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Välineen oikeusperusta on neuvoston asetus (EU) 2020/672.
               
            
            
               •Toissijaisuusperiaate (jaetun toimivallan osalta) 
            
            
               
                  Ehdotus on annettu jäsenvaltion esittämän pyynnön johdosta, ja se ilmentää eurooppalaista solidaarisuutta, koska sillä myönnetään covid-19:n leviämisestä kärsivälle jäsenvaltiolle unionin taloudellista apua tilapäisten lainojen muodossa. Tällaisella taloudellisella avulla jäsenvaltiota autetaan rahoittamaan työajan lyhentämisjärjestelyjen ja vastaavien toimenpiteiden vuoksi lisääntyneitä julkisia menoja tilapäisesti, jotta se voi suojella työpaikkoja ja suojata siten työntekijöitä ja itsenäisiä ammatinharjoittajia työttömyysriskiltä ja tulonmenetyksiltä.
               
               
                  Tällainen tuki auttaa tilanteesta kärsivää väestöä, ja se auttaa myös lieventämään covid-19-kriisin aiheuttamia välittömiä yhteiskunnallisia ja taloudellisia vaikutuksia. 
               
            
            
               •Suhteellisuusperiaate
            
         
         
            
               
                  Ehdotus on suhteellisuusperiaatteen mukainen. Siinä ei ylitetä sitä, mikä on tarpeen välineelle asetettujen tavoitteiden saavuttamiseksi. 
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               
                  Ehdotus on pitänyt valmistella kiireellisesti, jotta neuvosto voi hyväksyä sen ajoissa. Tämän vuoksi sidosryhmiä ei ole voitu kuulla.
               
            
            
               •Vaikutustenarviointi
            
            
               
                  Ehdotuksen kiireellisyyden vuoksi vaikutustenarviointia ei ole tehty.
               
            
            
               4.TALOUSARVIOVAIKUTUKSET
            
            
               
                  Komission olisi voitava ottaa lainaa rahoitusmarkkinoilta varojen edelleen lainaamiseksi jäsenvaltioille, jotka pyytävät taloudellista apua SURE-välineestä. 
               
            
            
               Jäsenvaltioiden takausten lisäksi järjestelyyn sisältyy muita suojatoimia sen rahoitusvakauden varmistamiseksi. Niitä ovat
            
            
               ·tiukka ja varovainen varainhoito;
            
            
               ·lainasalkun kokoaminen siten, että rajoitetaan keskittymisriskiä, vuotuista riskiä ja liiallista altistumista yksittäisten jäsenvaltioiden riskeille ja varmistetaan, että apua eniten tarvitseville jäsenvaltioille voidaan myöntää riittävästi varoja; ja
            
            
               ·mahdollisuus velan jälleenrahoitukseen.
            
            
               2020/0333 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               tilapäisen tuen myöntämisestä Irlannille asetuksen (EU) 2020/672 nojalla työttömyysriskien lieventämiseksi hätätilassa covid-19:n leviämisen seurauksena
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon eurooppalaisen hätätilasta aiheutuvien työttömyysriskien lieventämisen tilapäisen tukivälineen (SURE) perustamisesta covid-19:n leviämisen seurauksena 19 päivänä toukokuuta 2020 annetun neuvoston asetuksen (EU) 2020/672
                  1
                ja erityisesti sen 6 artiklan 1 kohdan,
            
            
               ottaa huomioon Euroopan komission ehdotuksen,
            
         
         
            
               sekä katsoo seuraavaa:
            
            
               (1)Irlanti pyysi 27 päivänä lokakuuta 2020 unionilta taloudellista apua täydentääkseen kansallisia toimiaan, joilla se pyrkii lieventämään covid-19:n leviämisen vaikutuksia ja käsittelemään taudin leviämisen sosioekonomisia seurauksia työntekijöille ja itsenäisille ammatinharjoittajille.
            
            
               (2)On odotettavissa, että covid-19:n leviäminen ja Irlannin toteuttamat poikkeukselliset toimenpiteet taudin leviämisen ja sen sosioekonomisten ja terveyteen liittyvien vaikutusten rajoittamiseksi vaikuttavat perinpohjaisella tavalla maan julkiseen talouteen. Komission syksyn 2020 talousennusteen mukaan Irlannin julkisen talouden alijäämän odotetaan olevan 6,8 prosenttia ja julkisen velan 63,1 prosenttia suhteessa bruttokansantuotteeseen (BKT) vuoden 2020 loppuun mennessä. Irlannin BKT:n odotetaan supistuvan 2,3 prosenttia vuonna 2020.
            
            
               (3)Covid-19:n leviämisen vuoksi huomattava osa Irlannin työvoimasta on joutunut keskeyttämään työssäkäynnin tai työnhaun. Tämä on johtanut siihen, että johdanto-osan 4 kappaleessa mainittuun väliaikaiseen palkkatukijärjestelmään liittyvät julkiset menot ovat kasvaneet Irlannissa äkillisesti ja voimakkaasti.
            
            
               (4)Irlanti viittaa 27 päivänä lokakuuta 2020 esitetyssä hakemuksessaan yleisen edun nimissä tehtyjä hätätoimenpiteitä koskevaan lakiin (Emergency Measures in the Public Interest (Covid-19) Act 2020), jonka 28 pykälällä (”Covid-19: temporary wage subsidy provisions”) käyttöön otetun järjestelmän mukaan työnantajalle korvataan osa työnantajan palkkamenoista tilanteessa, jossa työnantajan liiketoiminta on kärsinyt covid-19-kriisin vuoksi käyttöön otettujen rajoitusten vuoksi. Järjestelmä on tarkoitettu työnantajille, jotka pitävät henkilöstönsä palkkalistoillaan. Sen tarkoituksena on tukea yritysten elinkelpoisuutta ja säilyttää työnantajan ja työntekijän välinen suhde. Järjestelmä oli voimassa 26 päivästä maaliskuuta 31 päivään elokuuta 2020. Alun perin järjestelmästä myönnettiin työnantajille korvausta enintään 410 euroa viikossa tukikelpoista työntekijää kohti 3 päivään toukokuuta 2020 asti. Alkaen 4 päivästä toukokuuta 2020 työnantajalle korvattiin 70–85 prosenttia kunkin työntekijän aiemmasta nettoviikkopalkasta, mutta palkkatasosta riippuen kuitenkin enintään 350 tai 410 euroa viikossa. 
            
            
               (5)Irlanti täyttää taloudellisen avun pyytämiselle asetuksen (EU) 2020/672 3 artiklassa säädetyt edellytykset. Irlanti on toimittanut komissiolle asianmukaista näyttöä siitä, että toteutuneet julkiset menot ovat lisääntyneet 2 473 887 900 eurolla verrattuna tilanteeseen 1 päivänä helmikuuta 2020 suoraan väliaikaisesta palkkatukijärjestelmästä johtuvien lisämenojen vuoksi. Kyseessä on äkillinen ja voimakas kasvu, sillä uusi toimenpide kattaa huomattavan osan yrityksistä ja työvoimasta Irlannissa. 
            
            
               (6)Komissio on asetuksen (EU) 2020/672 6 artiklan mukaisesti kuullut Irlantia ja varmistanut niiden toteutuneiden julkisten menojen äkillisen ja voimakkaan kasvun, jotka liittyvät suoraan työajan lyhentämisjärjestelyihin ja vastaaviin toimenpiteisiin, joihin viitataan 27 päivänä lokakuuta 2020 päivätyssä pyynnössä.
            
            
               (7)Irlannille olisi sen vuoksi myönnettävä taloudellista apua maan auttamiseksi selviytymään covid‑19:n leviämisen aiheuttaman talouden vakavan häiriön sosioekonomisista vaikutuksista. Komission olisi tehtävä päätökset erien ja osaerien maturiteeteista, suuruudesta ja maksamisesta tiiviissä yhteistyössä kansallisten viranomaisten kanssa.
            
            
               (8)Tällä päätöksellä ei saisi rajoittaa sisämarkkinoiden toiminnan vääristymiseen liittyvien mahdollisten menettelyjen, erityisesti perussopimuksen 107 ja 108 artiklan mukaisten menettelyjen, tuloksia. Päätöksellä ei poisteta jäsenvaltioille perussopimuksen 108 artiklan nojalla kuuluvaa velvoitetta ilmoittaa komissiolle mahdollisista valtiontuista.
            
            
               (9)Päätös taloudellisen avun myöntämisestä on tehty ottaen huomioon Irlannin tämänhetkiset ja odotettavissa olevat tarpeet sekä muiden jäsenvaltioiden asetuksen (EU) 2020/672 nojalla jo toimittamat tai suunnitteilla olevat taloudellisen avun pyynnöt, soveltaen samalla yhdenvertaisen kohtelun, solidaarisuuden, oikeasuhteisuuden ja läpinäkyvyyden periaatteita,
            
            
               ON HYVÄKSYNYT TÄMÄN PÄÄTÖKSEN:
            
            
               1 artikla
            
            
               Irlanti täyttää asetuksen (EU) 2020/672 3 artiklassa säädetyt edellytykset.
            
            
               2 artikla
            
            
               1.Unioni asettaa Irlannin saataville enintään 2 473 887 900 euron lainan. Lainan keskimääräinen enimmäismaturiteetti on 15 vuotta.
            
            
               2.Tällä päätöksellä myönnetyn taloudellisen avun saatavuusaika on 18 kuukautta tämän päätöksen voimaantuloa seuraavasta päivästä alkaen.
            
            
               3.Komissio asettaa unionin taloudellisen avun Irlannin saataville enintään kahdeksassa erässä. Kukin erä voidaan maksaa yhdessä tai useammassa osaerässä. Ensimmäisen erän osaerien maturiteetit voivat olla pidempiä kuin 1 kohdassa tarkoitettu keskimääräinen enimmäismaturiteetti. Tällöin seuraavien osaerien maturiteetit on asetettava niin, että 1 kohdassa tarkoitettu keskimääräinen enimmäismaturiteetti toteutuu, kun kaikki erät on maksettu.
            
            
               4.Ensimmäinen erä maksetaan sen jälkeen, kun asetuksen (EU) 2020/672 8 artiklan 2 kohdassa tarkoitettu lainasopimus on tullut voimaan.
            
            
               5.Irlanti maksaa asetuksen (EU) 2020/672 4 artiklassa tarkoitetut unionin rahoituskustannukset kunkin erän osalta sekä tämän artiklan 1 kohdan mukaisesti myönnettyyn lainaan liittyvästä rahoituksesta unionille mahdollisesti aiheutuvat maksut, kulut ja menot.
            
            
               6.Komissio päättää erien suuruudesta ja maksamisesta samoin kuin osaerien suuruudesta.
            
         
         
            
               3 artikla
            
            
               Irlanti saa rahoittaa väliaikaisen palkkatukijärjestelmän, josta korvataan osa työnantajan palkkamenoista tilanteessa, jossa työnantajan liiketoiminta on kärsinyt covid-19-kriisin vuoksi käyttöön otettujen rajoitusten vuoksi ja jossa työntekijöiden työsuhde jatkuu, siten kuin yleisen edun nimissä tehtyjä hätätoimenpiteitä koskevan lain (Emergency Measures in the Public Interest (Covid-19) Act 2020) 28 pykälässä (”Covid‑19: temporary wage subsidy provisions”) säädetään.
            
            
               4 artikla
            
            
               Tämä päätös on osoitettu Irlannin tasavallalle.
            
            
               Tämä päätös tulee voimaan päivänä, jona se annetaan tiedoksi vastaanottajalle.
            
            
               5 artikla
            
            
               Tämä päätös julkaistaan Euroopan unionin virallisessa lehdessä. 
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 159, 20.5.2020, s. 1.